b'\n_START_ARTICLE_\nS\xc3\xb8ren Larsen\n_START_SECTION_\nSeurajoukkue\n_START_PARAGRAPH_\nLarsen aloitti ammattilaisuransa tanskalaisseura K\xc3\xb8gesta. Vuonna 2001 h\xc3\xa4n siirtyi Tanskan mestarijoukkue Br\xc3\xb8ndbyyhyn, mutta ei saannut juurikaan peliaikaa ensimm\xc3\xa4isell\xc3\xa4 kaudellaan pelaten vain yhdess\xc3\xa4 ottelussa. Seuraavaksi kaudeksi 2002\xe2\x80\x932003 h\xc3\xa4net lainattiin Fremiin. Vuonna 2004 h\xc3\xa4net myytiin ruotsalaisseura Djurg\xc3\xa5rdeniin. H\xc3\xa4n ehti pelata joukkueessa kaksi ottelua, ennen kuin loukkasi nivusensa. Djurg\xc3\xa5rdenin voittaessa kaudella 2005 p\xc3\xa4\xc3\xa4sarjamestaruuden sek\xc3\xa4 cupin, h\xc3\xa4n oli yksi joukkueen avainpelaajista._NEWLINE_31. hein\xc3\xa4kuuta 2005 Larsen teki nelivuotisen sopimuksen saksalaisseura Schalken kanssa. Joukkueessa pelatessaan h\xc3\xa4n sai lempinimikseen muun muassa "Der D\xc3\xa4nische Joker" (suom. tanskalainen jokeri) ja "Die Waffe" (suom. ase), jotka johdettiin h\xc3\xa4nen tyylist\xc3\xa4\xc3\xa4n tulla vaihdosta kent\xc3\xa4lle ja iske\xc3\xa4 ottelun tasoitus-tai voittomaali. H\xc3\xa4n ei onnistunut kuitenkaan pit\xc3\xa4m\xc3\xa4\xc3\xa4n hyv\xc3\xa4\xc3\xa4 tasoa yll\xc3\xa4 loukkaantumistensa takia ja lopulta h\xc3\xa4n menetti paikkansa joukkueessa._NEWLINE_18. hein\xc3\xa4kuuta 2008 h\xc3\xa4n siirtyi ranskalaisseura Toulouseen korvaamaan Boltoniin siirtynytt\xc3\xa4 Johan Elmanderia. 24. tammikuuta 2009 h\xc3\xa4n teki ensimm\xc3\xa4iset nelj\xc3\xa4 maaliaan, kun joukkue voitti cupin ottelussa amat\xc3\xb6\xc3\xb6riseura Schirrheinin murskaluvuin 8\xe2\x80\x930. Kaudeksi 2009\xe2\x80\x932010 h\xc3\xa4n siirtyi lainasopimuksella MSV Duisburgiin. Lainakauden j\xc3\xa4lkeen h\xc3\xa4n palasi takaisin Toulouseen.\n_START_SECTION_\nMaajoukkue\n_START_PARAGRAPH_\nLarsen teki ensiesiintymisens\xc3\xa4 Tanskan maajoukkueessa 2. kes\xc3\xa4kuuta 2005 pelatussa ottelussa Suomea vastaan. H\xc3\xa4n jatkoi hyvi\xc3\xa4 otteitaan maajoukkuepaidassa ja teki viidess\xc3\xa4 ensimm\xc3\xa4isess\xc3\xa4 pelaamassaan maaottelussa kuusi maalia. H\xc3\xa4net valittiin Tanskan joukkueeseen vuoden 2010 MM-kilpailuihin.'